**Σχέδιο για τη δομή της γραπτής εργασίας\***

**(προπτυχιακές, πτυχιακές, μεταπτυχιακές εργασίες)**

**Περιεχόμενα**

Δίνεται ένας πίνακας με τα περιεχόμενα κεφάλαια που παραπέμπει σε αριθμημένες σελίδες.

**Πρόλογος**

Στον πρόλογο ο/η φοιτητής, -τρια (η συγγραφική ομάδα) εκθέτει το θέμα αναδεικνύοντας όλους τους όρους που καθορίζουν το θέμα, τους στόχους της εργασίας και τη συζήτηση πολύ συνοπτικά (μία παράγραφος) από την επιστημονική/ακαδημαϊκή σκοπιά με την οποία εισάγει το θέμα στην επιστημονική συζήτηση. Το μέγεθος του προλόγου δεν ξεπερνάει το πολύ τη σελίδα.

**Εισαγωγή**

Εισάγεται το θέμα προς συζήτηση. Αν δεν θεωρείται αναγκαίο, μπορούμε να μπούμε στο κύριο μέρος κατευθείαν μετά τον πρόλογο.

Όταν το θέμα αναφέρεται στο έργο ενός συγγραφέα ή μιας συγγραφέως, λ.χ. «Η παιδική λογοτεχνία της Ευγενίας Φακίνου», ή σε μέρος του έργου, αναφέρουμε υποχρεωτικά εδώ στην εισαγωγή, βιογραφικά και εργογραφικά στοιχεία των συγγραφέων με στόχο να σκιαγραφήσουμε την εποχή και το έργο του.

**Κύριο μέρος**

**Α΄ ΜΕΡΟΣ**

Παρουσιάζεται η θεωρητική τεκμηρίωση του θέματος. Αν εμπεριέχεται ρητά στο θέμα κάποια ιστορική διάσταση, παρουσιάζεται και η ιστορική διάσταση του θέματος προς πραγμάτευση.

Αναπτύσσονται θεωρητικά και ιστορικά διάφορες πλευρές του θέματος με αναφορά σε θεωρητικούς και κριτικούς που ερεύνησαν και έγραψαν σχετικά με το θέμα, λ. χ. για το θέμα «Η δραματοποίηση ως διδακτική μέθοδος των λογοτεχνικών κειμένων στην Εκπαίδευση», θα μπορούσαμε να αναφέρουμε, ως «διάφορες πλευρές/όψεις» και οπτικές γωνίες από τις οποίες θα παρουσιάζαμε το θέμα, τις ακόλουθες.

α) Η έννοια της δραματοποίησης β) Η δραματοποίηση στη σχολική ζωή γ) Η δραματοποίηση ως διδακτική μέθοδος, κλπ.

ΥΓ. Προσοχή στη λογοκλοπή. Είναι απαραίτητες οι αναφορές στους συγγραφείς, θεωρητικούς και κριτικούς, από τους οποίους αντλούμε γνώσεις για να τις χρησιμοποιήσουμε στην εργασία μας.

**Β΄ ΜΕΡΟΣ**

Ερευνητική προσέγγιση

Έκθεση όλης της ερευνητικής διαδικασίας είτε πρόκειται για βιβλιογραφική είτε για έρευνα πεδίου.Γιατί η έρευνα είναι μια πολύπλευρη διαδικασία που σχεδιάζεται και απαιτεί διάθεση και χρόνο. Παρουσιάζεται σε όλα της τα στάδια και σε όλες της τις παραμέτρους. Από την ερευνητική μεθοδολογία ως τα συμπεράσματα της έρευνας. Όταν το θέμα αναφέρεται σε θέματα διδακτικής της λογοτεχνίας, τότε παρουσιάζονται, ως εφαρμογές, παραδείγματα διδακτικών προσεγγίσεων στην τάξη, στο σχολείο.

**Επίλογος**

Ο επίλογος αποτελεί το τελικό στάδιο της συγγραφικής προσπάθειας και είναι δυνατό να περιλαμβάνει κάποια από τα συμπεράσματα της έρευνας που αναφέρθηκαν στο προηγούμενο μέρος, συγκρίσεις, σχόλια και κρίσεις/κριτικές πάνω σ’ αυτά.

**Βιβλιογραφία / Ιστογραφία**

# \* Προσοχή!.. Το σχέδιο αυτό δεν αντικαθιστά τους κανόνες της επιστημονικής τεχνογραφίας, βλ. «ΟΔΗΓΙΕΣ ΓΙΑ ΤΗ ΜΟΡΦΗ ΤΗΣ ΓΡΑΠΤΗΣ ΕΡΓΑΣΙΑΣ» και κυρίως «ΣΥΝΤΟΜΟΣ ΟΔΗΓΟΣ ΕΠΙΣΤΗΜΟΝΙΚΗΣ ΤΕΧΝΟΓΡΑΦΙΑΣ», pdf, που είναι αναρτημένες εδώ, στα έγγραφα. Το σχέδιο αυτό αναφέρεται αποκλειστικά στη δομή της εργασίας.